Ramaphosa se vraetyd uitgestel tot aanstaande maand | Maroela Media
Ramaphosa se vraetyd uitgestel tot aanstaande maand
Pres. Cyril Ramaphosa se mondelinge vraesessie in die parlement wat vanmiddag sou plaasvind, is op kort kennisgewing uitgestel.
Na wat verstaan word, maar nie amptelik bevestig kon word nie, is die president ongesteld. Dit kom nadat die presidensie Dinsdag laat weet het dat Ramaphosa 'n reis na die Demokratiese Republiek van die Kongo (DRK) uitgestel het nadat hy met boonstelugweg-infeksie gediagnoseer is.
"Die president sou Maandag 15 Oktober na Kinshasa gereis het, maar is deur dokters aangeraai om eers van 'n boonstelugweg-infeksie te herstel voordat hy so ver reis. Die president ontvang mediese behandeling en herstel goed," het Khusela Diko, die president se woordvoerder, gesê.
Die vraesessie sal nou op Dinsdag 6 November plaasvind.
Die eerste van die ses vrae wat op daardie dag aan die president gestel sal word, handel oor nuwe regulasies vir die petroleum- en gasbedryf, en sal gestel word deur die ANC-LP Bheki Radebe.
Die tweede vraag, deur Xolani Ngwezi, IVP-LP, fokus op die regering se planne om geweldsmisdaad uit te roei.
Derdens sal 'n vraag van genl. Bantu Holomisa, UDM-leier, oor die hantering van gewelddadige protesoptrede deur ontevrede gemeenskappe dien.
Die vierde vraag behoort aan die ANC-LP Francois Beukman en handel oor hoe Suid-Afrika sy rol in die Verenigde Nasies sien.
Dan volg 'n vraag deur die ACDP-leier, eerw. Kenneth Meshoe, oor die aard van die lening wat China aan Suid-Afrika toegestaan het.
Die laaste vraag behoort aan die ANC-LP Shelley Makhubela-Mashele en handel oor die uitbou van vroueregte.
Die DA probeer tans nog 'n vraag inglip oor die ineenstorting van die VBS Bank, maar tot dusver het die speaker van die Nasionale Vergadering, Baleka Mbete, nog nie daartoe ingestem nie.